b'\n_START_ARTICLE_\nLietuvos sveikatos moksl\xc5\xb3 universiteto Veterinarijos akademija\n_START_SECTION_\nIstorija\n_START_PARAGRAPH_\n1922 m. Lietuvos universiteto Medicinos fakulteto tarybos pos\xc4\x97dyje nutarta atidaryti Veterinarijos skyri\xc5\xb3. 1922 m. ruden\xc4\xaf \xc4\xaf Veterinarijos skyriaus I kurs\xc4\x85 priimtas 41 studentas ir 11 laisv\xc5\xb3j\xc5\xb3 klausytoj\xc5\xb3, \xc4\xaf II kurs\xc4\x85 \xe2\x80\x93 8 studentai ir 1 laisvasis klausytojas. Student\xc5\xb3 mokymui buvo skirtas 70 m\xc2\xb2 ploto pastatas. Praktinis student\xc5\xb3 mokymas vyko Karo veterinarijos ligonin\xc4\x97je \xc5\xa0an\xc4\x8diuose, v\xc4\x97liau \xe2\x80\x93 Pirmojo husar\xc5\xb3 pulko veterinarijos ligonin\xc4\x97je \xc5\xbdaliakalnyje. 1929 m. Veterinarijos skyrius d\xc4\x97l l\xc4\x97\xc5\xa1\xc5\xb3 stokos u\xc5\xbedarytas, studentai pasi\xc5\xb3sti t\xc4\x99sti studij\xc5\xb3 \xc4\xaf \xc4\xafvairias u\xc5\xbesienio valstybes._NEWLINE_1935 m. gruod\xc5\xbeio 2 d. LR \xc5\xbdem\xc4\x97s \xc5\xabkio ministerijos pavedimu Veterinarijos taryba pripa\xc5\xbeino b\xc5\xabtinyb\xc4\x99 steigti auk\xc5\xa1t\xc4\x85j\xc4\x85 veterinarijos mokykl\xc4\x85. 1936 m. sausio 27 d. \xc5\xbeem\xc4\x97s \xc5\xabkio ministras Stasys Putvinskis, remdamasis Veterinarijos tarybos pasi\xc5\xablymu, Ministr\xc5\xb3 tarybai \xc4\xafteik\xc4\x97 memorandum\xc4\x85 d\xc4\x97l auk\xc5\xa1tosios veterinarijos mokyklos steigimo. Buvo sudaryta Laikinoji veterinarijos akademijos taryba, jos pirmininku paskirtas Veterinarijos departamento direktorius Stasys Jankauskas._NEWLINE_1936 m. rugpj\xc5\xab\xc4\x8dio 25 d. paskelbtas prezidento Antano Smetonos \xc4\xafstatymas Veterinarijos akademijai \xc4\xafsteigti ir laikyti. Juo vadovaujantis \xc5\xbeem\xc4\x97s \xc5\xabkio ministro \xc4\xafsakymu nuo 1936 m. rugs\xc4\x97jo 1 d. \xc4\xafsteigta Veterinarijos akademija. 1936 m. rugs\xc4\x97jo 19 d. Valstybinio veterinarin\xc4\x97s bakteriologijos instituto r\xc5\xabmuose Kaune, Vilijampol\xc4\x97je, dalyvaujant to meto Lietuvos auk\xc5\xa1t\xc5\xb3j\xc5\xb3 mokykl\xc5\xb3 rektoriams bei Lietuvos veterinarijos gydytoj\xc5\xb3 XVI suva\xc5\xbeiavimo dalyviams, i\xc5\xa1kilmingai atidaryta Veterinarijos akademija._NEWLINE_Juridi\xc5\xa1kai \xc4\xafsteigta Akademija dar nebuvo savaranki\xc5\xa1ka mokymo \xc4\xafstaiga. Visus bendruosius mokslus studentai klaus\xc4\x97 Vytauto Did\xc5\xbeiojo universitete, kartu su Medicinos fakulteto studentais, ir tik gyvuli\xc5\xb3 anatomijos jie mok\xc4\x97si Valstybinio veterinarijos bakteriologijos instituto (VVBI) Anatomijos skyriuje._NEWLINE_1938 m. liepos 25 d., paskelbus statut\xc4\x85 ir prie jo prijungus VVBI, Akademija tapo savaranki\xc5\xa1ka auk\xc5\xa1t\xc4\x85ja mokykla. Jos sud\xc4\x97tyje buvo gamybinis padalinys, perimtas i\xc5\xa1 VVBI \xe2\x80\x93 Serologijos institutas. Kiti VVBI padaliniai pertvarkyti \xc4\xaf katedras, o nema\xc5\xbeai instituto darbuotoj\xc5\xb3 tapo Akademijos d\xc4\x97stytojais. 1939 m. Akademijoje jau buvo 9 specialiosios katedros, dirbo vienas profesorius, 10 docent\xc5\xb3, mok\xc4\x97si 65 studentai._NEWLINE_1940 m. vasar\xc4\x85 Lietuv\xc4\x85 okupavus Soviet\xc5\xb3 S\xc4\x85jungai, Veterinarijos akademija prad\xc4\x97ta pertvarkyti sovietin\xc4\x97s auk\xc5\xa1tosios mokyklos pavyzd\xc5\xbeiu: priimta 40 student\xc5\xb3 daugiau, prad\xc4\x97ti d\xc4\x97styti politiniai mokslai. 1941 m. \xc4\xafkurtas mokomasis \xc5\xabkis._NEWLINE_Vokie\xc4\x8di\xc5\xb3 okupacijos metais studentai mok\xc4\x97si slapstydamiesi, kad neb\xc5\xabt\xc5\xb3 paimti \xc4\xaf vokie\xc4\x8di\xc5\xb3 kariuomen\xc4\x99 ar i\xc5\xa1ve\xc5\xbeti darbams \xc4\xaf Vokietij\xc4\x85. 1943 m. kovo 15 d. Veterinarijos akademija, kaip ir kitos Lietuvos auk\xc5\xa1tosios mokyklos, buvo u\xc5\xbedaryta._NEWLINE_1946 m. akademija patyr\xc4\x97 daug nuostoli\xc5\xb3 \xe2\x80\x93 pavasario potvynis sunaikino dal\xc4\xaf laboratorij\xc5\xb3 \xc4\xafrengim\xc5\xb3 ir apgadino pastatus. I\xc5\xa1siliejusiosNeries vandenyse \xc5\xbeuvo visi laboratoriniai gyv\xc5\xabn\xc4\x97liai, 30 arkli\xc5\xb3 \xe2\x80\x93 gydom\xc5\xb3j\xc5\xb3 serum\xc5\xb3 producent\xc5\xb3. Tais pa\xc4\x8diais metais \xc4\xafsteigtas antrasis \xe2\x80\x93Zootechnikos fakultetas, prad\xc4\x97ta rengti zootechnikus. Nuo 1949 m. veik\xc4\x97 Neakivaizdinis fakultetas, nuo 1976 m. \xe2\x80\x93 Kvalifikacijos k\xc4\x97limo. V\xc4\x97liau abu panaikinti. Nuo 1957 m. leid\xc5\xbeiamas laikra\xc5\xa1tis \xe2\x80\x9eGyvulininkyst\xc4\x97s specialistas\xe2\x80\x9c. 1986 m. Akademija apdovanota Darbo raudonosios v\xc4\x97liavos ordinu._NEWLINE_1992 m. kovo 1 d. atnaujintos Gyvulininkyst\xc4\x97s technologijos fakulteto neakivaizdin\xc4\x97s studijos. 1994 m. sukurtas akademijos herbas (dail. Raimundas Miknevi\xc4\x8dius). 2001 m. prie LVA prijungti Gyvulininkyst\xc4\x97s ir Veterinarijos institutai. Tais pa\xc4\x8diais metais \xc4\xafsteigtas Veterinarijos ir gyvulininkyst\xc4\x97s specialist\xc5\xb3 ir darbuotoj\xc5\xb3 t\xc4\x99stinio mokymo centras. 2004 m. patvirtintas akademijos statutas, reorganizuotos katedros._NEWLINE_2010 m. kovo 18 d. LR Seimo nutarimu Lietuvos veterinarijos akademija ir Kauno medicinos universitetas sujungtas \xc4\xaf Sveikatos moksl\xc5\xb3 universitet\xc4\x85._NEWLINE_Veterinarin\xc4\x97s krypties fakultetai sukoncentruoti \xc4\xaf LSMU Veterinarijos akademij\xc4\x85.\n_START_SECTION_\nPastat\xc5\xb3 kompleksas\n_START_PARAGRAPH_\nAkademijos pastat\xc5\xb3 kompleksas i\xc5\xa1sid\xc4\x97st\xc4\x99s Vilijampol\xc4\x97je, trapecijos formos teritorijoje tarp Til\xc5\xbe\xc4\x97s, Erdvilo, Radvil\xc5\xb3 Dvaro ir J. Naujalio gatvi\xc5\xb3. Lygaus reljefo sklype abi gatves sieja ties\xc5\xabs pietvakari\xc5\xb3 ir \xc5\xa1iaur\xc4\x97s ryt\xc5\xb3 krypties takai. Kiti takai jungia pastatus. \xc5\xbdeldiniai sutelkti prie pastat\xc5\xb3, tak\xc5\xb3 ir pagal sklypo aptvar\xc4\x85._NEWLINE_1930 m. paskyrus veterinarijos \xc4\xafstaigoms 5 ha sklyp\xc4\x85, prasid\xc4\x97jo komplekso k\xc5\xabrimas. Sklyp\xc4\x85 suplanavo ir pastatus projektavo in\xc5\xbeinierius Jonas Jasiukaitis. Statybos darbus vykd\xc4\x97 19 firm\xc5\xb3 bei rangov\xc5\xb3, i\xc5\xa1 j\xc5\xb3 dvi u\xc5\xbesienio firmos (\xc4\xafreng\xc4\x97 centrin\xc4\xaf \xc5\xa1ildym\xc4\x85, v\xc4\x97dinim\xc4\x85, garo katilus ir liftus)._NEWLINE_Statyba vyko keliais etapais. 1933 m. pastatytas Valstybinis veterinarin\xc4\x97s bakteriologijos institutas su laboratorija prie Til\xc5\xbe\xc4\x97s gatv\xc4\x97s, greta, kiek \xc4\xaf pietry\xc4\x8dius \xe2\x80\x93 personalo gyvenamasis namas, centre \xe2\x80\x93 vivariumas, u\xc5\xbe jo arklid\xc4\x97 ir tvartas. Antrasis etapas prasid\xc4\x97jo istitut\xc4\x85 reorganizavus \xc4\xaf Veterinarijos akademij\xc4\x85. 1938 m. \xc4\xaf \xc5\xa1iaur\xc4\x97s vakarus nuo centrini\xc5\xb3 r\xc5\xabm\xc5\xb3 pastatytas zootomikumas, atokiau \xc4\xaf pietry\xc4\x8dius \xe2\x80\x93 u\xc5\xbekre\xc4\x8diam\xc5\xb3j\xc5\xb3 lig\xc5\xb3 skyrius, \xc5\xa1iauriniame sklypo kampe \xe2\x80\x93 mokomoji kalv\xc4\x97 (1940 m.). Tuo metu paversta taku anks\xc4\x8diau \xc4\x8dia buvusi Lamp\xc4\x97d\xc5\xbei\xc5\xb3 gatv\xc4\x97, sklypas aptvertas metalo ir betono tvora._NEWLINE_Pokario metais sutvarkyta aplinka ir \xc5\xbeeldiniai. 1968 m. Akademijos teritorijoje pastatyta vienintel\xc4\x97 Lietuvoje skulpt\xc5\xabra \xc5\xbeirgui (skulpt. Jurgis Rutkauskas). 1972 m. pietry\xc4\x8di\xc5\xb3 pus\xc4\x97je pastatyta valgykla, 1971\xe2\x80\x931979 m. vakariniame kampe \xe2\x80\x93 zooin\xc5\xbeinerijos (mokomasis) korpusas. 1982 m. perplanuotas stadionas, \xc5\xa1alia kurio pastatyta sporto sal\xc4\x97. Teritorijos pakra\xc5\xa1\xc4\x8diuose pastatyti pagalbiniai \xc5\xabkiniai pastatai, gara\xc5\xbeai. 1996 m. kult\xc5\xabros namai rekonstruoti \xc4\xaf Leono Kriau\xc4\x8deli\xc5\xabno priva\xc4\x8di\xc4\x85 klinik\xc4\x85 (smulki\xc5\xb3j\xc5\xb3 gyv\xc5\xabn\xc5\xb3 klinika). 2003 m. nugriauta valgykla, jos vietoje pastatytas veterinarijos inspekcijos pastatas._NEWLINE_Visi senieji pastatai m\xc5\xabriniai, tinkuoti. Stogai gegnin\xc4\x97s konstrukcijos, dengti \xc4\x8derp\xc4\x97mis. Pastat\xc5\xb3 i\xc5\xa1or\xc4\x97je kartojasi trikampiai stoglangiai, stilizuot\xc5\xb3 nacionalini\xc5\xb3 motyv\xc5\xb3 ornamentika. I\xc5\xa1 vis\xc5\xb3 Akademijos pastat\xc5\xb3 rai\xc5\xa1kiausi, dekoratyviausi yra klinikos, centriniai r\xc5\xabmai ir vivariumas. Kiti statiniai kuklesni, ta\xc4\x8diau visi drauge sudaro darn\xc5\xb3, i\xc5\xa1baigt\xc4\x85 architekt\xc5\xabros kompleks\xc4\x85. 2005 m. Veterinarijos akademijos pastat\xc5\xb3 kompleksas \xc4\xafra\xc5\xa1ytas \xc4\xaf LR nekilnojam\xc5\xb3j\xc5\xb3 kult\xc5\xabros vertybi\xc5\xb3 registr\xc4\x85.'